b'\n_START_ARTICLE_\nMalio imperija\n_START_SECTION_\nPoimperinis Malis\n_START_PARAGRAPH_\nIki XVI a. vidurio Malio imperija susitrauk\xc4\x97 iki pirmini\xc5\xb3 teritorij\xc5\xb3\xc2\xa0\xe2\x80\x93 Manden regiono dab. Gvin\xc4\x97jos \xc5\xa1iaur\xc4\x97s rytuose. Paskutinis Malio imperijos mansa Mamudu III 1545\xc2\xa0m. patyr\xc4\x97 Songajaus invazij\xc4\x85 \xc4\xaf pat\xc4\xaf svarbiausi\xc4\x85 valstyb\xc4\x97s politin\xc4\xaf centr\xc4\x85\xc2\xa0\xe2\x80\x93 Nianio miest\xc4\x85. Nuo tada Songajus galutinai pakeit\xc4\x97 Malio imperij\xc4\x85 Vakar\xc5\xb3 Sahelyje, bet Manden regionas, nors ir buvo kontroliuojamas, niekada iki galo nebuvo okupuotas: 1591\xc2\xa0m. Songajus pats buvo nukariautas Maroko \xc5\xa1iaur\xc4\x97je, ir buvusios imperijos teritorijose prasid\xc4\x97jo anarchija._NEWLINE_Manden regione mandingai i\xc5\xa1laik\xc4\x97 savo vald\xc5\xbei\xc4\x85, nors sostin\xc4\x97 buvo perkelta i\xc5\xa1 Niani \xc4\xaf Kangab\xc4\x85. Valstyb\xc4\x97 suskilo \xc4\xaf tris dalis: \xc5\xa1iaurin\xc4\x99 (kontroliuojam\xc4\x85 Kangabos), centrin\xc4\x99 (D\xc5\xbeoma, kontroliuojam\xc4\x85 i\xc5\xa1 Sigiri) ir pietvakarin\xc4\x99 (Hamana, kontroliuojam\xc4\x85 i\xc5\xa1 Kurusa). \xc5\xa0i\xc5\xb3 valstybi\xc5\xb3 valdovai titulavosi mansa ir kariavo tarpusavyje._NEWLINE_1645\xc2\xa0m. \xc5\xa1iaur\xc4\x97je u\xc5\xbeaugusi Bamana imperija nukariavo \xc5\xa1iaurin\xc4\x99 dal\xc4\xaf, o 1670\xc2\xa0m. sudegino Niani. Tai oficialiai baig\xc4\x97 Malio valstyb\xc4\x97s egzistencij\xc4\x85.\n_START_SECTION_\nEkonomika\n_START_PARAGRAPH_\nMalio imperijos ekonominis pagrindas buvo jos i\xc5\xa1tekliai ir prekyba._NEWLINE_Svarbiausi i\xc5\xa1tekliai buvo auksas, druska ir varis, tur\xc4\x97j\xc4\x99 paklaus\xc4\x85 visame pasaulyje. Skirtingai nei ankstesn\xc4\x97 Vagadu imperija, kuri savo i\xc5\xa1tekli\xc5\xb3 netur\xc4\x97jo ir u\xc5\xbesi\xc4\x97m\xc4\x97 tik prekyba, Malis kontroliavo svarbiausias tuometinio pasaulio kasyklas. Manoma, kad Malio imperija kontroliavo beveik pus\xc4\x99 senojo pasaulio aukso resurs\xc5\xb3, kurie buvo gaunami Bambuko, Bur\xc4\x97 ir Galamo kasyklose (imperijos pietin\xc4\x97je dalyje). Aukso luitai buvo i\xc5\xa1skirtin\xc4\x97 mansos nuosavyb\xc4\x97, o aukso dulk\xc4\x97s (joms matuoti naudotas vienetas mithqal, prilyg\xc4\x99s ma\xc5\xbedaug 4.5 g.) naudotos kaip savoti\xc5\xa1ka imperijos valiuta. Druska buvo laikoma beveik lygiavert\xc4\x97 auksui, ypa\xc4\x8d imperijos pietuose, kur buvo jos tr\xc5\xabkumas. Varis buvo i\xc5\xa1gaunamas Takedda kasyklose \xc5\xa1iaur\xc4\x97je. Neai\xc5\xa1ku, kiek Malio prekyboje svarb\xc5\xabs buvo vergai. I\xc5\xa1 Ibn Batuta apra\xc5\xa1ym\xc5\xb3 yra ai\xc5\xa1ku, kad jie irgi buvo svarbi Malio prek\xc4\x97._NEWLINE_Prekybiniai keliai nusistov\xc4\x97jo visoje imperijoje ir tapo b\xc5\xabtini efektyviai main\xc5\xb3 prekybai tarp \xc5\xa1iaur\xc4\x97s ir piet\xc5\xb3. Taip pat Malis kontroliavo didel\xc4\x99 dal\xc4\xaf Transsacharin\xc4\x97s prekybos, ir vienu metu jo teritorijai priklaus\xc4\x97 Sacharos miestai Valata, Audagostas. V\xc4\x97lesniuoju laikotarpiu, \xc5\xa1iaur\xc4\x99 \xc4\x97mus kontroliuoti Songajaus imperijai, Malis savo interesus kreip\xc4\x97 \xc4\xaf Vakarus, t. y. \xc4\xaf paj\xc5\xabrio prekyb\xc4\x85 su Portugalija.\n_START_SECTION_\nKult\xc5\xabra\n_START_PARAGRAPH_\nAnkstyvojo Malio visuomen\xc4\x97\xc2\xa0\xe2\x80\x93 mandingai (maninki\xc5\xb3, bambar\xc5\xb3, mandink\xc5\xb3 prot\xc4\x97viai), soninkiai, songajai ir kt. i\xc5\xa1pa\xc5\xbeino vietines afrikieti\xc5\xa1kas religijas. Po imperijos vald\xc5\xbeios konsolidacijos \xc5\xa1alyje vis stipr\xc4\x97jo Islamo \xc4\xaftaka, kuri pagimd\xc4\x97 labai savit\xc4\x85 vietin\xc4\x99 kult\xc5\xabr\xc4\x85. Jai savo ind\xc4\x97l\xc4\xaf \xc4\xafne\xc5\xa1\xc4\x97 kiekviena imperijos tauta._NEWLINE_Did\xc5\xbeiausio Malio suklest\xc4\x97jimo laikotarpiu Laye dinastijos mansos atliko had\xc5\xbe\xc4\x85 \xc4\xaf Mek\xc4\x85, garsindami savo \xc5\xa1al\xc4\xaf. Taip pat jie kviet\xc4\x97 garsius musulmon\xc5\xb3 menininkus, poetus, mokslininkus. Malis tapo \xc5\xbeinomas tiek Islamo pasaulyje, tiek Europoje kaip stebuklinga aukso \xc5\xa1alis. \xc5\xa0altiniuose da\xc5\xbenai minima Mansa Musa piligrimin\xc4\x97 kelion\xc4\x97, kurios metu imperatori\xc5\xb3 lyd\xc4\x97jo t\xc5\xabkstan\xc4\x8diai kari\xc5\xb3, valdinink\xc5\xb3, 100 kupranugari\xc5\xb3, ne\xc5\xa1an\xc4\x8di\xc5\xb3 300 svar\xc5\xb3 aukso, 500 verg\xc5\xb3, skirt\xc5\xb3 patarnauti imperatoriaus \xc5\xa1eimai.\n_START_SECTION_\nArchitekt\xc5\xabra ir mokslas\n_START_PARAGRAPH_\nMansos ypa\xc4\x8d r\xc4\x97m\xc4\x97 architekt\xc5\xabr\xc4\x85 ir moksl\xc4\x85. J\xc5\xb3 d\xc4\x97ka imperijoje susiformavo ypatingas Malio architekt\xc5\xabrinis stilius, v\xc4\x97liau \xc4\xaftakoj\xc4\x99s kit\xc5\xb3 Vakar\xc5\xb3 Sahelio kra\xc5\xa1t\xc5\xb3 men\xc4\x85. Jam buvo naudojamas molis, o konstrukcijos gaminamos i\xc5\xa1 med\xc5\xbeio ir i\xc5\xa1ki\xc5\xa1amos pro sienas \xc4\xaf i\xc5\xa1or\xc4\x99. Nors oficiali sostin\xc4\x97 buvo Nianis, labiausiai buvo puo\xc5\xa1iami stipriausi prekybiniai miestai Timbuktu, D\xc5\xbeen\xc4\x97, Valata ir kt. Tuo metu i\xc5\xa1dygo Sahelio architekt\xc5\xabros stebuklai\xc2\xa0\xe2\x80\x93 Timbuktu me\xc4\x8det\xc4\x97s, D\xc5\xbeen\xc4\x97s me\xc4\x8det\xc4\x97._NEWLINE_Malio imperijoje \xc4\xafkurtas Timbuktu universitetas tapo svarbiausiu mokslo \xc5\xbeidiniu tuometin\xc4\x97je Afrikoje. Klest\xc4\x97jimo laikotarpiu \xc4\x8dia mok\xc4\x97si apie 25,000 student\xc5\xb3, kurie sudar\xc4\x97 ketvirt\xc4\xaf viso miesto gyventoj\xc5\xb3, o knyg\xc5\xb3 kolekcija buvo did\xc5\xbeiausia Afrikoje nuo Aleksandrijos bibliotekos laik\xc5\xb3. Universitete buvo \xc4\xafgyjami moksliniai laipsniai, \xc4\x8dia buvo mokomasi Islamo teologijos, medicinos, matematikos. Timbuktu universitet\xc4\x85 sudar\xc4\x97 trys atskiros medres\xc4\x97s-me\xc4\x8det\xc4\x97s: D\xc5\xbeinguereber, Sidi Jahja ir Sankor\xc4\x97.\n_START_SECTION_\nLiterat\xc5\xabra ir muzika\n_START_PARAGRAPH_\nMandingai savo kalbai u\xc5\xbera\xc5\xa1yti pritaik\xc4\x97 arab\xc5\xb3 ra\xc5\xa1t\xc4\x85, ta\xc4\x8diau did\xc5\xbeioji dalis informacijos imperijoje buvo perduodama \xc5\xbeodiniu b\xc5\xabdu, per profesionalius muzikantus, kurie \xc5\xbeodine forma i\xc5\xa1saugojo imperijos literat\xc5\xabrin\xc4\xaf palikim\xc4\x85 ir istorij\xc4\x85. \xc5\xbdymiausias Malio imperijos literat\xc5\xabrinis k\xc5\xabrinys buvo Sundjatos epas, kuris tapo vienu svarbiausi\xc5\xb3 istorini\xc5\xb3 \xc5\xa1altini\xc5\xb3. Kartu su \xc5\xbeodine literat\xc5\xabra formavosi ir ypa\xc4\x8d turtinga muzikin\xc4\x97 tradicija: Malio imperijoje atsirado daugyb\xc4\x97 dabartini\xc5\xb3 Vakar\xc5\xb3 Afrikos instrument\xc5\xb3, tarp kuri\xc5\xb3 yra d\xc5\xbeemb\xc4\x97, balafonas, tamani, donso n\xe2\x80\x99goni, kenkeni ir kora._NEWLINE_\xc5\xa0ie muzikantai-pasakotojai (djeli) kilo ikiimperiniame Malyje, ir j\xc5\xb3 tradicija buvo i\xc5\xa1saugota ne tik v\xc4\x97lesn\xc4\x97se imperijose bet ir kituose Sahelio civilizacijos regionuose\xc2\xa0\xe2\x80\x93 Haus\xc5\xb3 valstyb\xc4\x97se, Mosi\xc5\xb3 valstyb\xc4\x97se ir kitur._NEWLINE_Imperijoje klest\xc4\x97jo ir skulpt\xc5\xabra\xc2\xa0\xe2\x80\x93 buvo sukurta daug puiki\xc5\xb3 terakotinio meno k\xc5\xabrini\xc5\xb3, vaizduojan\xc4\x8di\xc5\xb3 kasdienyb\xc4\x99, raitelius, karius.'